উপরিলিখিত ‘লক্ষ্যবস্ত্ত’র কতোটা অর্জিত হয়েছিল? এ-প্রশ্নের উত্তর পাওয়া যায় মুহম্মদ খসরুর রচনায়। তিনি লিখেছেন, ‘আর্থিক অসচ্ছলতা এবং নানাবিধ বাস্তব অসুবিধার দরুন সোসাইটি অন্যান্য কাজে সক্রিয় হতে না পারলেও এ পর্যন্ত (আগস্ট ১৯৬৮) সদস্যদের ৪৩টি চলচ্চিত্র প্রদর্শন করতে পেরেছে। এছাড়া স্বল্পদৈর্ঘ্যের ছবিও অনেকগুলো দেখানো হয়।… বিভিন্ন চলচ্চিত্র প্রদর্শনী থেকে এ কথা সুস্পষ্ট প্রমাণিত হয়েছে যে, পাকিস্তান চলচ্চিত্র সংসদ তার সদস্যদের আন্তর্জাতিক খ্যাতিসম্পন্ন ধ্রুপদী রীতির ছবি দেখাতে আপ্রাণ সচেষ্ট ছিল।’৮ ‘ঢাকা সিনে ক্লাব’ ও প্রদর্শনী চালিয়ে গেছে। ১৯৭০ সালে প্রকাশিত SEQUENCE-3-এর সম্পাদকীয়তে আলমগীর কবির লিখেছেন — ‘The only quotable filmic event of the last quarter is probably the screening of a censored version of Andrzej Wajda’s ‘Everything for Sale’ in Dacca under the joint auspices of the Polish Consulate and Dacca Cine Club on the occasion of the Polish President’s visit to West Pakistan.’৯